text: Omfattende fiskedød efter gylleudslip
  25 januar 2011 kl. 14.22
  Beredskabet i Haderslev bekæmpede tirsdag en omfattende gylleforurening i Sillerup Bæk i Bjerning ved Haderslev.
  En omfattende mængde gylle var fosset ned i bækken, der løber direkte ud i Avnø Vig i Lillebælt.
  Fire kilometer vandløb er forurenet, og talrige døde fisk ligger med bugen i vejret, oplyser indsatsledelsen.
  Beredskabet begrænsede forureningen ved at grave jordvolde ved vandløbet. Fire kraftige pumper og tre slamsugere er sat ind for at opsamle gyllen.
  Indsatsen fortsætter resten af dagen.
  
  Slange sprang
  Uheldet skete, da en maskinstation var i gang med at pumpe gylle fra en tank til en anden. Slangen sprang, og gyllen fossede direkte ned i bækken.
  Biolog Kaare Manniche Ebert fra Danmarks Sportsfiskerforbund frygter, at gyllen har dræbt alt fiskeliv i hele det ti kilometer lange vandløb ud til Lillebælt.
   
  - Bestanden består af omkring 6.000 vilde ørreder af en oprindelig stamme, oplyser Manniche Ebert.
  To kilometer nedenfor skadestedet løber bækken langs Østerskoven, hvor masser af ørreder netop har gydet deres rogn.
   
  Gyllen har kvalt alt fra yngel til store gydefisk.
  I Folketinget har Venstre, konservative, radikale og Dansk Folkeparti arbejdet med et forslag om at sikre gyllebeholdere med barrierer, så der automatisk bliver dæmmet op for et gylleudslip, men reglerne er endnu ikke vedtaget.
  